Lippizaners in Clarens te sien | Netwerk24
Lippizaners in Clarens te sien
Deur Lynda Greyling 25 Maart 2020 06:06
Een van die Lippizaners besig met 'n toertjie tydens Saterdag 7 Maart se vertoning op die skouterrein.Foto: Lynda Greyling
Die wêreldbekende Suid-Afrikaanse Lippizaners is deesdae 'n bekende gesig in die Oos-Vrystaat.
Daar is nie net Saterdag 7 Maart, die eerste keer 'n vertoning by op skouterrein in Bethlehem gehou nie, maar op Sondagoggend 8 Maart was 'n paar van hulle op die plein in Clarens, waar hulle aan die gemeenskap bekend gestel is.
Sover bekend is dit die eerste keer dat dié Lippizaners in die Oos-Vrystaat optree.
Hoewel die Suid-Afrikaanse Lippizaner-sentrum by Kyalami in Gauteng geleë is, word daar nou met hulle by die DeBruyn Equine Stud in die Clarens-distrik geteel.
Deesdae is die pragtige wit merries met hul vulletjies hier te sien. Die Lippizaners wat uit die 1580's uit Slowenië dateer, is gedurende die oorlog gebruik, waar hulle hul ruiters met verskillende "toertjies" beskerm het.
Vandag word die pilaf, lefade, pesade en corbet aan die publiek tydens hul vertonings bekend gestel. Een van die moeilikstes toertjies is om gelyktydig met al vier pote in die lug te spring.
Die Lippizaner is geteel van Spaanse, Italiaanse en Arabiese perde en word beskou as die eerste "mensgemaakte" ras.
Die eerste Lippizaners in Suid-Afrika het in die laat 1948's in Durban se hawe aangekom en is op 'n plaas naby Mooirivier gevestig.
In 1969 is die eerste binnenshuise Suid-Afrikaanse Lippizaner-opleidingsentrum in Kyalami gebou. Hierdie sentrum is steeds in gebruik waar die tradisie van teling en opleiding voortgesit word.
Pluto Odaliska is een van die 36 wit hingste wat van Dinsdae tot Vrydae besigtig kan word waar hulle oefen. Sondagoggende tree hulle ook op.
Pluto Odaliska voer 'n manjifieke pesade uit, 'n beweging wat vroeër deur generaals op die slagveld gebruik is om 'n beter uitsig te hê. Hy en sy medeperde doen onder meer die skoolkadriel- en die pas de deux-roetines. Daar is tans sowat 11 000 Lippizaners in die wêreld.